2.  ปัจจัยความเสี่ยง

การบริหารความเสี่ยงของบริษัท มาสเตอร์ แอด จำกัด (มหาชน)
ได้ถูกกำหนดตามแผนกลยุทธ์ของบริษัท และแต่ละหน่วยธุรกิจ นำไปปฏิบัติ
โดยมุ่งเน้นการรักษาความสามารถในเชิงการแข่งขัน
การลงทุนขยายธุรกิจและสร้างมูลค่าเพิ่มให้กับธุรกิจ ซึ่งในปี 2555 ลักษณะของความเสี่ยงต่าง ๆ
ที่ปรากฏได้รับการบริหารจัดการและควบคุมได้ในระดับหนึ่ง และเพื่อให้การบริหารความเสี่ยงต่างๆ
สามารถป้องกันความเสี่ยงที่จะเกิดจากการแข่งขันทางธุรกิจที่รุนแรงและความไม่แน่นอนในการฟื้นตัวของเศรษฐกิจโลก
บริษัทจึงพิจารณาความเสี่ยงที่อาจทำให้บริษัท ไม่สามารถบรรลุเป้าหมายและกลยุทธ์การดำเนินธุรกิจ
โดยยังคงความเสี่ยงที่สำคัญไว้อยู่ดังนี้

1. ความเสี่ยงในด้านการดำเนินธุรกิจ

ภาพรวมใน ปี 2555 เหตุการณ์สำคัญที่มีผลกระทบต่อเศรษฐกิจโลกและเศรษฐกิจไทย คือ
วิกฤติหนี้ยุโรปที่เกิดขึ้น ซึ่งส่งผลกระทบต่อภาวะเศรษฐกิจของประเทศต่างๆทั่วโลก
ทำให้เศรษฐกิจโลกปี 2555 ขยายตัวในระดับต่ำกว่าที่เคยประมาณการไว้
สำหรับในไทยคงเป็นเรื่องของนโยบายการจ่ายค่าแรงขั้นต่ำ 300 บาท ที่มีการกล่าวกันมาก
ซึ่งให้เกิดความกังวลในเรื่องของราคาสินค้าจะมีราคาสูงขึ้นจากการขึ้นค่าแรง อย่างไรก็ดี ในปี
2555 มีการเติบโตของอุตสาหกรรมยานยนต์ ซึ่งเกิดจากการสะสมยอดผลิตในปี 2554
จากเหตุการณ์ภัยน้ำท่วม ทำให้ตลาดรถยนต์ของไทยเติบโตอย่างที่ไม่เคยเกิดขึ้นมาก่อน
มียอดขายรวมทั้งสิ้นสูงเกือบ 1,420,000 คัน หรือมีอัตราการเติบโตเพิ่มขึ้นถึงร้อยละ 79
ซึ่งถือเป็นการเติบโตที่สูงมาก

ในส่วนของบริษัท มาสเตอร์ แอด จำกัด (มหาชน) มุ่งเน้นดำเนินธุรกิจที่มีความชัดเจน
ที่สะท้อนถึงการลงทุนที่สร้างโอกาสให้เกิดรายได้ให้กับองค์กรทันที
เพื่อส่งผลถึงอัตราผลตอบแทนสูงสุดให้กับผู้ถือหุ้นและสังคม
โดยพิจารณาจากเงินลงทุนที่จะต้องลงทุนให้สอดคล้องกับผลตอบแทนที่จะได้รับ สำหรับในปี 2555
จากผลของการขึ้นค่าแรง 300 บาทนั้น MACO ไม่ได้รับผลกระทบเนื่องจากพนักงานส่วนใหญ่ร้อยละ
95 ได้รับค่าแรงเกินวันละ 300 บาท ส่วนที่ไม่ถึงนั้นเป็นส่วนน้อย
ซึ่งกระทบค่าใช้จ่ายของบริษัทที่ไม่มีนัยสำคัญ ส่วนในเรื่องของต้นทุนจากการจ้างงานกับผู้รับเหมา
ราคาที่ MACO ได้รับยังคงในอัตราเดิม
เว้นแต่บางรายที่มีการใช้บริการในปริมาณไม่มากมีการปรับอัตรารับเหมาเล็กน้อยเพียงร้อยละ 3
ซึ่งผู้รับเหมากลุ่มที่มีการปรับอัตราเพิ่มคิดเป็นร้อยละ 10 ของสัดส่วนผู้รับเหมาทั้งหมด
สำหรับมาตรการรองรับในส่วนที่อาจทำให้ต้นทุนขายเพิ่มในเรื่องของการผลิตงานโฆษณา MACO
จึงเข้าซื้อหุ้นเพิ่มในบริษัท อิงค์เจ็ท อิมเมจเจส (ประเทศไทย) จำกัด ในปี 2556
เพื่อให้มีสัดส่วนเพิ่มเป็นร้อยละ 50 จากร้อยละ 33.33
ในการเข้าร่วมบริหารต้นทุนให้เกิดประโยชน์สูงสุดกับองค์กร

2. ความเสี่ยงในด้านการเงิน

นโยบายการเงินในปี 2555
ธปท.จะเน้นการดูแลรักษาเสถียรภาพทางด้านเศรษฐกิจให้สอดคล้องกับวัฏจักรโลก
จากปัญหาการชะลอตัวของเศรษฐกิจโลกเป็นประเด็นที่ต้องติดตามอย่างใกล้ชิด
เพราะอาจจะกระทบต่อเศรษฐกิจไทย
ขณะเดียวกันที่แรงกดดันต่อเงินเฟ้อที่จะเป็นปัจจัยเสี่ยงต่อเศรษฐกิจไทยน้อยลงเมื่อเทียบกับปี 2554
ดังนั้นแนวนโยบายการเงินของ
ธปท.ก็จะเน้นทำให้ธุรกิจไทยเติบโตและรับมือความผันผวนของเศรษฐกิจโลกได้ เมื่อต้นปี 2555
คณะกรรมการนโยบายการเงิน (กนง.) ธนาคารแห่งประเทศไทย (ธปท.)
ตัดสินใจปรับลดอัตราดอกเบี้ย ลง 0.25% จาก 3.25% มาอยู่ที่ 3%
เพื่อกระตุ้นกระบวนการฟื้นฟูเศรษฐกิจให้กลับสู่ภาวะปกติ หลังจากผ่านพ้นสถานการณ์อุทกภัยครั้งใหญ่
ช่วงปลาย ปี 2554 ที่สร้างความเสียหายต่อเศรษฐกิจไทย
และกระทบต่อความเชื่อมั่นของนักลงทุนพอสมควร ซึ่งเศรษฐกิจไทยค่อยๆ ฟื้นตัวขึ้นโดยลำดับ
ต่อมาส่งท้ายปี กนง.ตัดสินใจลดอัตราดอกเบี้ยลงอีก 0.25% เหลือ 2.75%
หลังจากคงอัตราดอกเบี้ยที่ระดับ 3% มาตั้งแต่ต้นปี

ในส่วนของความเสี่ยงทางด้านการเงินของบริษัทในปีที่ผ่านมา
บริษัทยังคงไม่ได้รับผลกระทบแต่อย่างใด สืบเนื่องจากในปี 2555
บริษัทไม่มีการลงทุนที่เป็นจำนวนมาก และส่วนใหญ่ใช้เงินทุนหมุนเวียนของบริษัทฯ ที่มีอยู่เป็นหลัก
สำหรับความเสี่ยงทางด้านอัตราแลกเปลี่ยน ในปีที่ผ่านมาบริษัทไม่มีธุระกรรมที่เกี่ยวข้องกับอัตราแลก
เปลี่ยนจึงไม่ได้รับผลกระทบทางด้านอัตราแลกเปลี่ยนเงินตราต่างประเทศเช่นกัน

ความเสี่ยงด้านสภาพคล่องที่อาจเกิดจากความเป็นไปได้ที่ลูกค้าอาจจะไม่สามารถจ่ายชำระหนี้ให้แก่บริษัทได้ภายในกำหนดเวลาโดยปกติของการค้า
เพื่อจัดการความเสี่ยงนี้
บริษัทได้ประเมินความสามารถทางการเงินของลูกค้าเป็นระยะๆและในปีนี้บริษัทสามารถบริหารจัดการบัญชีลูกค้าได้อย่างมีประสิทธิภาพ
เมื่อเทียบกับรายได้ที่เติบโตขึ้น แต่บัญชีลูกหนี้ไม่ได้เติบโตตามสัดส่วนรายได้
และในปีนี้มูลหนี้ที่ตั้งสำรองหนี้สงสัยจะสูญมีจำนวนลดลงกว่าปี 2554
และลูกหนี้การค้ามีอายุหนี้ค้างชำระโดยเฉลี่ยที่ 72 วัน จากปี 2554 อยู่ที่ 75 วัน

สำหรับในปี 2556 บริษัทฯ ได้มีการขอมติคณะกรรมการบริษัทเพื่อขอวงเงินหุ้นกู้ล่วงหน้า
เพื่อสำรองกรณีที่เกิดโครงการใหญ่และต้องใช้เงินลงทุนเป็นจำนวนมาก ในวงเงินไม่เกิน 1,000
ล้านบาท และนำเสนอผู้ถือหุ้นต่อไป
เพื่อเป็นการป้องกันความเสี่ยงในกรณีที่ไม่สามารถกู้เงินจากสถาบันการเงินได้ครบตามจำนวนเงินลงทุนที่ต้องการ
นอกจากนี้เป็นการบริหารต้นทุนทางการเงินอีกด้วย

3. ความเสี่ยงในด้านข้อกฎหมายควบคุมป้ายโฆษณา

ในปี 2555 บริษัท ยังคงรักษานโยบายการก่อสร้างป้ายโฆษณาที่ได้รับอนุญาตถูกต้องก่อนเท่านั้น
และมีคณะทำงานติดตามการปรับปรุงข้อกฏหมายอย่างต่อเนื่อง
เพื่อมิให้การเปลี่ยนแปลงข้อกำหนดกฎหมายต่าง ๆ ที่จะมีขึ้นในอนาคต
มีผลกระทบต่อการดำเนินงานของบริษัท และในทุกปี บริษัท
ยังคงให้บริษัทตรวจสอบโครงสร้างอาคารและป้ายโฆษณาที่ขึ้นทะเบียนกับกรมโยธาธิการและผังเมือง
ดำเนินการตรวจสอบและรับรองป้ายโฆษณาทุกป้ายของบริษัท
รวมถึงการประสานงานกับสมาคมป้ายโฆษณา เพื่อรับรองความมั่นคงแข็งแรงโครงสร้างป้ายทุกป้าย
โดยสังเกตจากโลโก้ “Safety 12”

4.  ความเสี่ยงในด้านการเปลี่ยนแปลงงานโฆษณาในยุคของดิจิตอลและ Online

ปี 2555 คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
(กสทช.) ได้เดินหน้าประมูลเทคโนโลยี 3G เป็นที่เรียบร้อยแล้ว
ปัจจุบันพฤติกรรมผู้บริโภคถูกเปลี่ยนแปลงไปตามเทคโนโลยีการสื่อสาร
ดังนั้นการขยายตัวของดิจิทอลมีเดียออนไลน์
และสมาร์ทโฟนที่เข้ามามีบทบาทต่อชีวิตและพฤติกรรมของผู้บริโภคมากขึ้น

ภาพรวมของอุตสาหกรรมโฆษณาปี 2555 เติบโต 12-14% จากปี 2554 หรือคิดเป็นมูลค่าประมาณ
120,000 ล้านบาท โดยทีวียังมีสัดส่วนหลักถึง 60% ของ
งบฯโฆษณารวมและแนวโน้มของอุตสาหกรรมโฆษณาปีนี้ คาดว่าจะเติบโตอย่างน้อย 10%
ภายใต้สถานการณ์ทางการเมืองหรือภัยธรรมชาติสงบนิ่ง ซึ่งสินค้าอุปโภคบริโภค เครื่องดื่ม
ยานยนต์และเทคโนโลยีการสื่อสาร จะเป็นกลุ่มที่ใช้เม็ดเงินโฆษณามากที่สุดในปีนี้
จากที่นายกสมาคมโฆษณาแห่งประเทศไทย ได้กล่าวไว้

ในส่วนของบริษัท มาสเตอร์ แอด จำกัด(มหาชน) มองว่าในยุคของดิจิตอลและ Online
มีบทบาทสำคัญมากขึ้นในการสื่อสารงานด้านโฆษณาไปยังลูกค้า
เพราะลูกค้าต้องการตอบสนองแบบรวดเร็ว และไปสู่กลุ่มเป้าหมายอย่างกว้างขวาง
แต่ยังต้องการให้กลุ่มเป้าหมายจดจำตัวสินค้าอยู่เสมอๆ ดังนั้น
จึงมีความจำเป็นที่จะต้องนำเอาสื่อโฆษณาที่เป็น Billboard ร่วมกับสื่อดิจิตอล และ Online
ประกอบกันในชิ้นงานโฆษณา เพื่อให้กลุ่มเป้าหมายได้จดจำตัวสินค้าได้มากที่สุด จนเกินการซื้อสินค้า
MACO เล็งเห็นแนวโน้มทางด้านดิจิตอลและ Online จึงได้มีการนำเทคโนโลยี QR Code (Quick
Response) ,AR Code (Augmented Reality) มาใช้กับงานโฆษณา ที่เป็นสื่อ Billboard
และงาน Made to Order ตั้งแต่ปี 2554 เพื่อให้เกิดการสื่อสารระหว่างกัน (Interactive)
ในชิ้นงานโฆษณา นอกจากนั้น MACO ตั้งทีมงานเพื่อศึกษา
และบริหารจัดการงานโฆษณาทางด้านดิจิตอลและ Online
เพื่อให้ทันสมัยและตอบโจทย์ลูกค้าในทุกยุค ทุกสมัยอีกด้วย